《衢右道中》
宋代·喻良能

投晓行衢右，经旬别楚东。
侵衣梅溽雨，吹面麦秋风。
垅亩凝烟外，峰峦滴翠中。
悬知乡井近，渐喜语音同。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。